
Borcímke/Kvassay pincészet

A bort alkotó két rokon szőlő a Cabernet Franc és a Cabernet Sauvignon a villányi Remete-dűlőn termett. A beszédes névre, a remete lét magányosságára, elvonultságára kívántam utalni, mikor központi ikonnak választottam a barlang motívumát, melyet ötvöztem a kezdet és a vég szimbólumaként is ismert Omega jellel. E két jel egymást erősítve utal az elhivatottságra, a magányában céltudatos termelésre és a szőlő kálváriájára a kezdettől a beteljesülő végig, a borig. A címke másik fő motívuma a bor megfigyeléséből fakad: a felszolgált pohár ajkára, ha igazán testes vörösborról van szó, kiül egy úgynevezett gliceringyűrű, mely megkoronázza a bort magát. Tervem tehát ezen az ezüst átmeneten alapul, utalva a benne rejlő bor kvalitására.



